LAOAG CITY – Agngangabit ken patay iti agdama iti Mariano Marcos Memorial Hospital and Medical Center iti Batac City ti maysa a guwardia kalpasan a pinaltogan ti pada na a guwardia.
Nabigbig ti biktimaa a ni Eugene Domingo, taga Marag Valley, Apayao ngem agdama nga agnaed iti Brgy San Agustin, iti ili ti San Nicolas ken maysa a guwardia ti maysa a kompanya iti nasao nga ili.
Nabigbig ti suspek a ni Rodolfo Bolseco, agtawen ti 19, maysa met laeng a guwardia ti maysa a kompanya ti ili ti San Nicolas, taga Baggao, Cagayan ngem agdama nga agnaed iti Brgy San Agustin.
Segun ti palawag ti suspek idi simmuko kenni Provincial Security Guard Chief, Ret Chief INsp. Romeo Rumbaoa, immuna a nagriri ti suspek ken ti maysa a guwardia a ni Ferdinand Medrano.
Idi mapan koma agpatulong kenni Domingo ket isu metten ti dinanogdanog ti biktima nga nagsagabaan ti rupa na ti pasa nga nangitunda ti panagsipnget ti panagkita na ket napaltogan na ni Domingo usar ti service firearm na a maysa a 12-gauge shotgun.
Dagus a naitaray iti Gov Roque Ablan Sr Memorial Hospital iti ciudad ti Laoag ti biktima ngem naiyakar iti Mariano Marcos Memorial Hospital and Medical Center iti ciudad ti Batac.
Ti suspek ket adda metten iti kustodiyar ti PNP San Nicolas bayat a maiwaywayat ti naiget nga imbestigasyun iti insidente.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn